
Τετάρτη, 26 Αυγούστου 2026

ΔΕΛΤΙΟ ΤΥΠΟΥ

Εκδήλωση πυρκαγιάς σε Φ/Γ πλοίο στην Αμαλιάπολη - Μηχανική βλάβη Ε/Ρ σκάφους στην Αίγινα – Μηχανική βλάβη Ι/Φ σκάφους στα Σύβοτα – Διακομιδή ασθενούς

	Τις μεσημβρινές ώρες σήμερα, ενημερώθηκε η Λιμενική Αρχή της Αμαλιάπολης για την εκδήλωση πυρκαγιάς σε φορτηγό (Φ/Γ) πλοίο, το οποίο βρισκόταν ελλιμενισμένο σε χώρο ιδιωτικού ναυπηγείου στο Λουτράκι Αμαλιάπολης. Στο σημείο μετέβησαν άμεσα στελέχη Λ.Σ.-ΕΛ.ΑΚΤ., τα οποία διαπίστωσαν την ύπαρξη πυρκαγιάς στο κομοδέσιο του πλοίου, ενώ το πλήρωμα και το προσωπικό της ναυπηγοεπισκευαστικής μονάδας επιχειρούσαν ήδη για την κατάσβεσή της με φορητούς πυροσβεστήρες. Από τη Λιμενική Αρχή τέθηκε σε εφαρμογή το τοπικό σχέδιο αντιμετώπισης ρύπανσης και μετέβησαν για την παροχή συνδρομής επιπλέον δύο περιπολικά οχήματα Λ.Σ.-ΕΛ.ΑΚΤ., δύο Περιπολικά σκάφη Λ.Σ.-ΕΛ.ΑΚΤ., κλιμάκιο της Ε.Μ.Α.Κ. Λάρισας, τέσσερα οχήματα της Πυροσβεστικής Υπηρεσίας, μία υδροφόρα, καθώς και τα ρυμουλκά «ΠΑΝΘΗΡ» Ν.Θ. 1277 και «ΑΧΙΛΛΕΑΣ» Ν.Β. 576. Η πυρκαγιά κατασβήστηκε τις απογευματινές ώρες, χωρίς να υπάρξει τραυματισμός, θαλάσσια ρύπανση ή εισροή υδάτων. Από το συμβάν, προκλήθηκαν εκτεταμένες υλικές ζημιές στο Φ/Γ πλοίο, το οποίο είχε καταπλεύσει στις εγκαταστάσεις του ναυπηγείου, κενό φορτίου, για εργασίες συντήρησης, με επτά ημεδαπούς ναυτικούς-μέλη πληρώματος.
	Από το Γ’ Λιμενικό Τμήμα Αμαλιάπολης του Κεντρικού Λιμεναρχείου Βόλου, που διενεργεί την προανάκριση κατά παράβαση του Ν.Δ. 712/70 «Περί διοικητικού ελέγχου ναυτικού ατυχήματος», απαγορεύτηκε ο απόπλους του πλοίου μέχρι την προσκόμιση βεβαιωτικού διατήρησης κλάσης και αξιοπλοΐας από τον παρακολουθούντα νηογνώμονα.

*****

	Τις μεσημβρινές ώρες σήμερα, ενημερώθηκε η Λιμενική Αρχή της Αίγινας για μηχανική βλάβη ενός ερασιτεχνικού (Ε/Ρ) σκάφους με έναν ημεδαπό επιβαίνοντα, στη θαλάσσια περιοχή πλησίον βραχονησίδας «ΛΑΓΟΥΣΑ». Στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το σκάφος «ΜΑΛΤΕΖΟΣ Ι-ΡΕΣΚΙΟΥ» Τ.Α. 203, τα οποία εντόπισαν το Ε/Ρ σκάφος με τον επιβαίνοντά του καλά στην υγεία του. Στη συνέχεια, το Ε/Ρ κατέπλευσε με ασφάλεια στο λιμάνι του Λεοντίου με τη συνδρομή του «ΜΑΛΤΕΖΟΣ Ι-ΡΕΣΚΙΟΥ» και συνοδεία του ΠΛΣ. Από το Λιμεναρχείο Αίγινας, απαγορεύτηκε ο απόπλους του Ε/Ρ σκάφους μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα, ενώ από το συμβάν, δεν διαπιστώθηκε θαλάσσια ρύπανση.

*****

	Τις μεσημβρινές ώρες σήμερα, ενημερώθηκε η Λιμενική Αρχή των Συβότων για μηχανική βλάβη ενός ιστιοφόρου (Ι/Φ) σκάφους σημαίας Γερμανίας, με 4 αλλοδαπούς επιβαίνοντες (υπηκόους Ιταλίας), στη θαλάσσια περιοχή νότια της Κέρκυρας. Στο σημείο έσπευσε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε το Ι/Φ με τους επιβαίνοντές του καλά στη υγεία τους. Το σκάφος κατέπλευσε αυτοδύναμα στο λιμάνι των Συβότων με τη συνοδεία του ΠΛΣ. Από το Α΄ Λιμενικό Τμήμα Συβότων του Κεντρικού Λιμεναρχείου Ηγουμενίτσας, απαγορεύτηκε ο απόπλους του Ι/Φ σκάφους μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα, ενώ από το συμβάν, δεν διαπιστώθηκε θαλάσσια ρύπανση.

*****

	Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίσθηκε, από το λιμάνι της Τήνου στο λιμάνι της Σύρου με Περιπολικό σκάφος Λ.Σ.-ΕΛ.ΑΚΤ., 62χρονη, η οποία έχρηζε άμεσης νοσοκομειακής περίθαλψης.

